open-index/open-wikipedia-markdown huggingface dataset:
Nox

**Nox** es un banda musical pop ce misca la musica tradisional magiar con sonas plu moderna. El ave du membros fisa: Szilvia Péter Szabó e Tamás Nagy.

## Discografia
* 2002: Örökség (*Erita*) 
* 2003: Bűvölet (*Encanta*) 
* 2004: Karácsony (*Natal*) 
* 2005: Ragyogás (*Brilia*) 
* 2006: Örömvölgy (*Vale de joia*) 
* 2007: Csendes (*Silenti*) 
* 2008: Időntúl (*Supratempo*)
* 2009: Most! (*Aora!*)
* 2010: The Best of Nox *2002-2009* (*La plu bon de Nox 2002-2009*)
Temple de Logan

La **Temple de Logan** es un temple de La Eglesa de Jesus Cristo de la Santas de la Dias Ultima locada en Logan, stato de Utah, Statos Unida.
Salvador Espriu

**Salvador Espriu i Castelló** (pronunsia catalan: [səɫβəˈðo əsˈpɾiw]) (10 julio 1913 – 22 febrero 1985) ia es un poesiste catalan ci ia scrive en catalan.

## Vide ance
* Leteratur catalan
Isolas Galapagos

**Isolas Galapagos** es un arcipelago de isolas a la ecuator en la Mar Pasifica a ueste de Ecuador, a cual los parteni.
Gera de la Pasifica (1937-1945)

La **Gera de la Pasifica**  ia aveni en la Mar Pasifica, se isolas e Asia este, entre 1939 e 1945). Oji, multa nihones usa la nom "Gera de la Pasifica" (太平洋戦争, *Taiheiyō Sensō*) e otras usa "Grande Gera de Asia Este" (大東亜戦争, *Dai Tō-A Sensō*).

En 1937 Japan ia recomensa se espande en Xina, comensante la Gera jonguo-nion du. Pos du batalias contra la Uni de Republicas Sosialiste Soviet, con resulta mal, Nion ia ocupa Indoxina, colonia franses, buscante acaba la gera con Xina. Rena Unida, Frans e SUA ia superposa un embargo economical cual ia menasa asfixia la pais peti. Pos la negosias falida, Nion ia ataca simultan, sin declara de gera presendente, la teritorios controlada per SUA, Rena Unida, Tai e Nederland en desembre 1941.

La ataca nion ia no pote destrui la armada american en la Pasifica, ma debili lo. Nion ia concista Pilipinas, Malaisia, Mianmar, Hongkong e ia comensa la ataca a la Mar Indian en 1942. Esta anio ia deteni la avansa nion, pos la defetas en la batalia de Midway, con resultas desastrosa per Japan.
Spencer W. Kimball

**Spencer W. Kimball** ia es la presidente des-du de la Eglesa de Jesus Cristo de la Santas de la Dias Ultima.
Uergeld

**Uergeld** es, en la leges de la germanicas antica, la valua de alga cosa, spesial la valua de un person, cual debe es paiada a la proprior o a la familia de la vitim como compensa.
Scleroderma

**Scleroderma** es un maladia autoimune cronica marcada par fibrose, alteras vasculal, e autoanticorpos. Ave du formas major:

Scleroderma sistemal ave marcas cutanea a la manos, brasos, e fas. El ia es clamada la sindrom de "crest", la leteras referente a *[[calsinose]]*, la fenomeno de ''Raynaud'', la  disturba de peristalsia ''esofagal'', *[[sclerodatilia]]*, e *[[telanjectasia]]*. Plu, ipertensa de la arterias pulmonal aveni en alga pasientes, e es la complica la plu grave per esta forma de scleroderma.

Scleroderma sistemal progresante mali rapida e afeta areas grande de la pel e un o plu organos internal, comun la renes, esofago, cor, e pulmones. Esta forma de scleroderma pote es multe descapasinte. Otra formas de scleroderma inclui du formas plu limitada cual afeta la pel ma no la organos internal: morfea e scleroderma linial.

An si no remedia esiste, trata pote boni sintomes. Medisines usada inclui corticosteroides, metotrexato, e drogas nonsteroidal e antiinflamante. Prognose es jeneral bon per pasientes con scleroderma limitada ci evita complicas pulmonal. Prognose es plu mal per la pasientes con scleroderma sperdeda, spesial per persones plu vea e per omes. Mori aveni plu frecuente de complicas a la pulmones, la cor, e la renes. Per la forma sperdeda, la proportio de persones supravivente per sinco anios es 70%, e per des anios 55%.

La maladia afeta la arterioles (vasos peti de sangue). Prima, selulas endotelial de la arterioles mori, con la selulas de musculos lisa, par apoptose (mori programada de selulas). Los es sustituida par colajen e otra materias fibrosa, e inflama causa plu dana.

La causa de scleroderma no es conoseda. Alga rexercores suspeta ce lo pote es la resulta de un responde nonormal de imunia. Fatores de risca inclui istoria medical de la familia, alga fatores jenetica, e esposa a silica. La mecanisme envolve la crese nonormal de texedas juntante cual aveni como un resulta de la sistem de imunia de la corpo atacante texedas sana. Diagnose es tipal fundida sur la sintomes de la person e pote es suportada par un biopsia de la pel o par esaminas de la sangue.

Sirca tre de 100,000 persones per anio developa la forma sistemal. La maladia comensa tipal en la eda medial. Femes es plu comun afetada ca omes. Scleroderma ia es prima descriveda en 1753 par Carlo Curzio. La nom es de la elinica *sclerose*, cual sinifia "duria".
Husain ibn Ali

**Husain ibn Ali ibn Abi Talib** (arabi: حسين بن علي بن أﺑﻲ طالب) ia es la fio de Ali e Fatima Zahra (fia de Muhammad). Husain es un figur importante en islam car el es un membro de la familia de Muhammad.
Amfetamina

La **amfetaminas** es sustantias psicotropial cual ia es usada en la Gera Mundal Du per boni la atas de soldatos e la atende la pilotes en sua misiones.

La terma "psicotropial" ave un sinifia farmacolojial cual conserna la resultas psicolojial e fisiolojial, e un sinifia legal cual conserna un colie de sustantias nonlegal o regulada e listada par la Confere de la Nasiones Unida en 1971.
Lincoln, Nebraska

**Lincoln** es la capital de Nebraska. Omaha es la sola site en Nebraska cual ave plu abitores ca Lincoln. Lincoln es ance la capital de la contia Lancaster e la loca de la Universia de Nebraska. La cuantia de abitores de Lincoln ia es sirca 258,000 en la anio 2010.

Lincoln ia es fundida en la anio 1856 con la nom "la Vila de Lancaster". Cuando Nebraska ia deveni un stato, la plu de la persones de Nebraska ia abita a sude de la rio Plat, e la legeria de Nebraska ia eleje move la capital de Omaha (cual es a norde de la rio Plat) a la ueste e sude de la rio Plat. Lancaster ia es elejeda par la legeria como la capital nova.

La construida capital es un rascasielo covreda con un cupola de oro e un sculta, alta de ses metres, de un cultivor, seminte gran. Esta sculta es un monumento a la erita cultival de la stato. Leges de la site de Lincoln proibi la construi de construidas de altia plu o simil ca la capital. Par causa de esta lege, tota la construidas de Lincoln es min alta ca la construida capital. Donce la capital es vidable de un distantia longa.

La site de Lincoln es la loca de la stadio la plu grande de Nebraska e ance un de la stadios la plu grande de SUA e la mundo con un capasia de plu ca 90,000 oservores. Lo es un stadio de futbal american de la ecipo de la Universia de Nebraska, cual es clamada la "Nebraska Cornhuskers".
Venezia

**Venezia** (italian: *Venezia *, veneto: *Venesia*) es un site en la norde-este de Italia e la capital de la rejion de Veneto. Lo es locada traversante un grupo de 117 isolas peti cual es separada par canales e unida par pontes. Estas es locada en la basa Lagon Venezian, un baia encluida cual es locada entre la bocas de la rios Po e Piave. Partes de Venezia es conoseda per la belia de sua arciteta e arte. La lagon e parte de la site es enscriveda como Loca de Erita Mundal.
Mar Caspio

La **Mar Caspio** es la corpo de acua incluida la plu grande sur tera.  Per esta razona, multe prefere dise ce el es un lago.  El es bordada a la norde par Rusia e Cazacstan, a la ueste par Rusia e Azerbaidjan, a la este par Cazacstan e Turcmenistan, e a la sude par Iran.  La surfas ave un area de 371 000 km2, la volum es sirca 78 200 km3, e la profondia masima es 1025 metres.  La surfas de la mar es a 27 metres su la nivel promedia de mares.  La mar no ave esflues, ma la Rio Volga e la Rio Ural vacui en la mar.  La popla de anticia ia regarda la mar como un mar e no como un lago car el es multe grande e car el es salos.  El ave un salosia de 1,2%, sirca un tri de la salosia de otra mares.

Seguente Strabo, se nom veni de un popla nomada "Caspianes", posable la popla nomada Kashyapas en sanscrito.  En Iran, la mar ave la nom Daryâ-ye Mâzandarân (دریای مازندران).
Juan Bautista Muñóz

**Juan Bautista Muñóz** ia es un istoriste e erudita de America espaniol. El ia aida, en la sentenio 18, a conose plu bon la pasada colonial de America.

## Obras
* *De recto philosophiae recentis in theologiae usu dissertatio* (1767),
* *Juicio del tratado de educacion de Pozzi* (1778)
* *Sobre la Navegación del Mar del Sur* (1779), manoscrito nonpublicida
* *Sobre la empresa real de unir el océano Atlántico con el Pacífico por el Istmo de Panamá* (1786), manoscrito nonpublicida
* *Sobre la conquista y descubrimiento del Darién, 1774*, manoscrito nonpublicida
* *Dictamen de Muñoz sobre la Descripción del Peru del doctor don Cosme Bueno, dirigido a Miguel de San Martín Cueto* (1786), manoscrito nonpublicida
* *Dictamen sobre la pretención de los angloamericanos a la navegación del Missisipi* (1788), manoscrito nonpublicida
* *Historia del Nuevo Mundo*, 1793, Madrid: Ibarra.
Fronte

La **fronte** es la parte de la fas supra la suprasiles. En *Terminologia Anatomica*, *sinciput* es la nom donada en latina como corespondente a "fronte". La etimolojia es semi- "dui" + caput "testa".

## Referes
Frenkisch

**Frenkisch** es un lingua aidante zonal creada par David Parke. Lo es fundida en la linguas germanica.

Lo usa parolas la plu reconosable par parlores de nederlandes e deutx, e min par parlores de engles o la linguas scandinavian. La gramatica es minima reduida o simplida, e conteni verbos noncoerente, verbos forte e debil, pronomes noncoerente, pronomes sujetal e ojetal, nomes plural con du sufisas diferente, etc. La ordina de parolas varia: la verbo debe es la parola du en la frase (la regula nomida "V2" en linguas germanica), cual pote resulta en la sujeto aveni pos la verbo, si acel parola prima es, per esemplo, un averbo o proposa averbin. An si la lingua es sufisinte plasente (spesial per parlores de linguas germanica) e interesante, lo es multe prosima a un lingua natural, con multe de la nonvantajes de lo. 

## Lia esterna

gramatica de frenkisch, par David Parke
Velia Grande Cuatro

La **Velia Grande Cuatro** ia es un revive relijios cristianiste ce alga scolores dise ce ia aveni en la Statos Unida en 1960 tarda e 1970 temprana. Ma esta idea de revive relijios ne es asetada par otra scolores.
Nota federal (Suiz)

La **Nota Federal** de 1 agosto 1291 es la "Magna Carta" de la Suiz, un documento en latin cual funda un alia eterna de coopera de 3 locas peti en la sentro de la Suiz, contra la dinastia de las Habsburgs. La tre locas ia es Uri, Schwyz e Unterwalden. La nom de Suiz deriva de Schwyz.

Lo dise en efete "Tota per un e un per tota."

En otra linguas:
*Deutx: Bundesbrief (Nota federal)
*Franses : Pacte federal
*Romantx; Patg federal
*Latin : Foedus Pactum Helveticum (Foedus = jura)
Velia Grande Prima

La **Velia Grande Prima** ia es un revive relijios cual ia pasa tra Europa protestantiste e America brites, afetante permanente la relijio american.

El ia ave un afeta major en:
* reforma la eglesa congregasional.
* la eglesa presbiterian.
* la eglesa reformida nederlandes.

El ia forti la:
* batistes.
* metodistes.

El ia ave poca afeta en la:
* anglicanistes
* cueceres.

La Velia Grande Prima ia foca en persones ci ia es membros de alga eglesia. El ia cambia sua rituales, sua relijiosia e sua auto-consensia.
Velia Grande Tre

La **Velia Grande Tre** ia es un periodo de ativisme grande en la istoria american de 1850 a 1900. El ia afeta a la ramos pietiste e el ia ave un sensa forte en la ativisme sosial. El ia dona fortia a la teolojia pos milenial ce la Veni Du de Cristo ta veni pos la umania ta reforma ja la tota tera.

El ia apare moves nova como la Move de Santia e Siensia Cristian.
Cami

**Cami** es la parola japanes per la spiritos, la fortes natural, o esensia en la fida xinto. 

Los es la ojeto xef de adora de la fida xinto. Xinto moderna ia comensa como varias tradisiones spitiral animiste de Japan, cual deveni instituida per separa el de otra relijios cual ia veni a Japan de estra la pais.

Como resulta, la natura de ce es nomada cami es multe larga e ensirca multa consetas e fenomenos diferente.
Dio de uica

**Uica** no es un relijio vera organizada; Lo es un relijio diversa e la filosofia de uica pote es multe diferente per un person ca un otra.  En uica costumal (p.e. la Gardenian), on ave du dios - un Dio e un Diva - e la dios es vera egal.  La Diva es piturada con tre aspetas; un fio joven e virjinal ("Maiden"), un madre ("Mother)", e un fem vea ("Crone").  La Dio es normale piturada como un om con con cornos, o un animal con cornos, p.e. un capra.  Ma alga otra persones vide la Dio como un person creada de folias, o un person ci pote cambia de un capra a un person de folias.  Otra persones crede en varios otra dios, p.e., la dios de paganisme Celtic o paganisme Elinica, e los adora esta dios.
Linguas amerindian

No tota linguistes acorda ce la plu de **linguas american orijinal** es relatada, ma la plu aseta la familia per conveni. La familia (ance clamada amerind) ave sirca 600 linguas, con plu ce 20 milion parlores. Per plu, vade a linguas american orijinal.

En America norde, la plu conoseda linguas es odjibua, cri, lacota, tsalagi, irocuoi, hopi, nauatl, e maia.

En America sude, la plu conoseda es cetxua (la lingua de la incas), guarani, tupi, e caribe.  La su-familia andean, ce inclui cetxua, ave sirca nove milion parlores.
Ligure

**Ligure** (ligure: *Lìgure, Zeneize*) es un lingua romanica parlada en Italia, Frans e Monaco par 1.925.100 persones. Lo es un parte de la galo-italica grupo de linguas romanica ueste. La dialeto de Genova (Zeneize) es la dialeto prestijiosa sur cual la lingua normal es fundida. On ave un tradision longa de leteratur, de la sentenio 13 a la presente, como Luchetto (acc "la Genoves Anonim"), Martin Piaggio, e Gian Giacomo Cavalli.
Airoporto internasional de Cansai

La **airoporto internasional de Cansai** (*関西国際空港* *Cansai cocusai cuko *en japanes, cortida *関空* *Cancu*) es un airoporto major de Japan.  Con la airoporto internasional Osaca-Itami, lo servi la areas urban de Osaca, Cioto, e Cobe.  La airoporto es en la teritorios munisipal de Izumi Sano, Sen'nan, e Tajiri.  Lo es sur un isola artifisia en la baia de Osaca, e lo es 38 cilometres sude-ueste de la stasion ferovial xef de Osaca.

La codigo IATA de airoporto es **KIX**, e la codigo ICAO es **RJBB**. 

La airoporto ia es abrida a 4 setembre 1994.
Impero de Mali

La **Impero de Mali** ia es un impero en Africa ueste, sirca 1230-1600. Sua fundor ia es Sundjata Keita (1217-55). En 1235 Sundjata ia uni la 12 renos de Manden su sua corona. El ia mori en 1255. La tradision dise ce el ia afoca en un rio.

## La constitui
Cuando Sundjata ia deveni imperor, el ia anunsia un constitui de sete articles. La prima article es: Cada vive es un vive.

## Relijio

Sundjata ia es muslim, ma el ia fundi sua impero sur la tolera relijial. El ia es ance famosa como un sorsor.
Asembla de Madrid

La **Asembla de Madrid** (espaniol: *Asamblea de Madrid*) es la parlamento rejional de la Comunia de Madrid. Lo representa a la abitores de la area avente la potia de legi. La construida es locada en la *Plaza Asamblea de Madrid*. Lo ave 129 sejas.
UNGEGN

**UNGEGN** es la nom cortida de un comite de la Nasiones Unida cual trata la normi nasional e internasional de nomes jeografial. La corti representa la espresa engles "United Nations Group of Experts on Geographical Names" (= Grupo de Espertas de la Nasiones Unida sur Nomes Jeografial). Lo ia es creada par la SecretorJeneral de la Nasiones Unida a 23 april 1959. Lo consenta e tre veses en cada periodo de sinco anios. De 1967, lo ia consenta a 24 veses.

## Lias esternal
* loca ofisial de UNGEGN
* manual ofisial (en engles)
Anwar al-Sadat

**Muhammad Anwar Al-Sadat** ia es la presidente tre de Misre, de 1970 asta 1981, cuando el ia es asasinada. Sadat ia nase a 25 de desembre 1918 en vileta de *Mit Abu Al Cum*, en la estuario de la Rio Nil.

Sua familia ia es povre. Sua padre ia es misri (egiptan) e sua madre ia veni de Sudan. El ia junta se a la armada en 1938, do el ia encontra Gamal Abdel Naser.

El ia fundi, con alga otra ofisiores, la *Move de Ofisiores Libre*. Esta junta vole luta contra la brites e sua rena en Misre. En 1952 Sadat comparti en un colpa de stato en 1952, cual descoroni la re Faruc. Alora, Naser deveni presidente, e Sadat es la vispresidente de 1964 asta 1966 e de nova de 1969 asta 1970, la anio en cual Naser mori de un ataca de cor. Pos Naser, Sadat deveni la presidente nova. On ia considera el la popeta simple de Naser, fasil gidable. Ma ses menses pos ce el gania la potensia, el ia comensa la *Revolui Coretinte*, en cual el sutrae multe omes en governa confidosa a Naser. En 1973 Sadat gida Misre a la *Gera de Otobre* (de *Iom Cippur*) en cual Misre e Suria subita ataca Israel per recatura la teritorios ocupada par Israel en la *Gera de Ses Dias*. Misre e Suria gania susedes partal grande en gera. Misre regania controla de la Canal de Sues e la parte ueste de Sina penisola. Sadat deveni un eroe militar en la mundo arabi. En 1977, el ia visita istorial cuando el viaja a Jerusalem per parla sur pas en *Kneset* (parlamento de Israel) pos un invita de Begin. Sadat e Begin sinia la Acorda de Camp David, en cual Misre reconose Israel e reprende Sina ocupada.

Per esta Sadat e Begin reseta premio Nobel de Pas. Ma la majoria de arabis vide la reconselia como un tradi de ideales de panarabisme e de la destrui de Israel. En 1979 on esclui Misre de la Alia Arabi, ma on permete Misre de rejunta el en 1989. A contra, Misre deveni un alia de SUA e la mundo ueste.

En 1981, Sadat comanda la aresta de 1600 scolores, comunistes, naseristes, femistes, ges, profesores, pretes cristian, studiantes ativiste. La tota mundo reproxa esta atas contra libria.

En 1981, Sadat es asasinada en Cairo durante un selebra militar organizada per onora la vinse suposada contra Israel en 1973. La asasinores es membros de Djihad Islamiste, un grupo estremiste.

En la funera, xefes numeros de statos de mundo ia es presente. Los inclui tre presidentes pasada de la SUA.

## Lias esterna
* Wikimedia Commons – fotos de stradas e canales
Deserto

Un **deserto** es un area nonfertil en cual poca presipita aveni e donce la constrinjes a vive es dur per plantas e animales. La asentia de plantas esposa la surfas nonprotejeda a la prosede de denuda. Sirca un tri de la surfas solida de la tera es seca o semiseca. Esta inclui la plu de la areas sirca la polos en cual poca presipita aveni e cual es nomida a veses desertos polal o desertos fria. Desertos pote es clasida par la cuantia de presipita, par la temperatur, par la causas de la deserti, o par sua loca jeografial.

### Desertos la plu grande de Tera

## Referes
Artica

La **Artica** es un rejion polal locada a la parte la plu norde de Tera. La Artica es composada de la Mar Artica, areas prosima, e partes norde de Alaska, Canada, Suomi, Gronland, Island, Noria, Rusia, e Sveria. Tera en la rejion artica ave neva e covre de jelo cual varia par la saisones, con tundra xef sin arbores e permajelada. La mares artica conteni jelo maral saisonal en multe locas.

La Artica es un area unica entre la ecosistemes de Tera. Per esemplo, la cultures en la rejion de la popla nativa ia ajusta a la fria e la situas estrema. En anios resente, la jelo maral ia declina, causada par la caldi global. Viventes en la Artica inclui los abitante en la jelo, zoplancton, fitoplancton, pexes e mamales maral, avias, animales de tera, plantas e sosias umana. La tera artica es bordida par la suartica.
Disionario de Elefen

La **Disionario de Elefen** es la disionario ofisial de lingua franca nova. Lo es un disionario dijital, creada e mantenida par Simon Davies.

En 2018, lo ia es publicida par Evertype como un libro fisical, nomida *[[Disionario de Lingua Franca Nova: Elefen-Engles Engles-Elefen]]*.

## Lia esterna
* La disionario enlinia
Elitsa Todorova

**Elitsa Todorova** (balgarsce: *Елица Тодорова*) es un cantor de musica de folclor de Balgaria e un percusiste.
Txalga

**Txalga** (balgarsce: *Чалга*) es un jenero musical de Balgaria. El misca musica de folclor e musica pop.
Lago Baical

**Lago Baical** (rusce: о́зеро Байка́л, buriat: Байгал нуур, mongol: Байгал нуур, sinifiante "lago de natur" en mongol) es un lago de falion en Rusia, locada en Sibir sude entre Oblast Irkutsk a la norde-ueste e la Republica Buryat a la sude-este. Lo es la lago de agua fresca la plu grande en volum en la mundo, contenininte sirca 22-23% de la agua fresca a la surfas de la mundo. Con 23,615.39 km3 de acua, lo conteni plu acua ca tota la Lagos Grande de America Norde. Con un profundia de 1,642 m, Lago Baical es la lago la plu profunda en la mundo. Lo es notada como un de la lagos la plu clar e la plu vea con entre 25 e 30 milion anios. 

Como Lago Tanganyika, Lago Baical ia es formida como un vale de falion antica, con un forma longa e cresente tipal. Lo ave un area de surfas de 31,722 km2, e es la lago sete de area de surfas en la mundo. La lago es la abitada de miles de spesies de plantas e animales, multe de cual esiste a no otra loca en la mundo. La lago ia es declarada un Loca de Erita de Mundo UNESCO en 1996. Lo es ance la abita de la tribus buriad ci abita la lado este de la lago, elevante capras, cameles, boves, e oveas. Esta loca ave temperaturas modal variante de un minima de −19 °C en la inverno a un masima de 14 °C en la estate.

La rejion a la este de Lago Baical es nomida Transbaikalia, e la rejion sirca la lago es a veses simple nomida Baicalia.
Lago Malawi

**Lago Malawi**, ance nomida Lago Nyasa en Tanzania e Lago Niassa en Mosambic, es un de la Lagos Grande de Africa e la lago la plu sude en la sistem de la Falion de Africa Este, locida entre Malaui, Mosambic, e Tanzania. Lo es la lago nove en grandia en la mundo, e la lago tre en grandia e du en profundia en Africa. Lo es la abitada de plu multe spesies de pex ca cualce otra lago, incluinte a min 700 spesies de siclidos. La parte de la lago de Mosambic ia es declarada ofisial un reserva par la governa de Mosambic a 10 junio 2011. La parte de Malawi es incluida en la Parce Nasional de Lago Malaui. La stratos de acua de Lago Malawi no misca, e siensistes nomi lo un lago *meromictica*. La strati permane de la lago e la borda entre acua con e sin osijen es mantenida par grados peti de cimicas e temperatur.
Kubla Khan

**Kubla Khan** es un poesia par Samuel Taylor Coleridge, scriveda en 1797 e publicida en 1816, con la nom intera *Kubla Khan; or, A Vision in a Dream: A Fragment* ("Kubla Khan, o un vide en un sonia: un frato"). En la poesia, el nara de un han mongol cual rena Xina de 1260 a 1294. Seguente un reporta par la esploror venezian Marco Polo, la han ia comanda la construi de un palasio multe grande e lusosa en la site Shangdu (pd Xanadu) en Xina. Coleridge ia dise ce el ia composa la poesia pos cuando el ia es inebriada par opio pos leje de esta palasio. 


En Xanadu Kubla Khan ia comanda
un palasio de plaser:
do Alf, la rio santa, core
tra cavones infinita
a basa a la mar sin sol.

Du sinco milias de tera fertil
con mures e tores ensircada:
con jardines briliante con rietas serpentin,
do multe arbores insensosa flori;
e asi es bosces antica como colinas,
envolvente locas verde e solosa.

Ma o! la canion profonda e romantica apoia
a su la colina verde contra covrente sedrosa!
Un loca savaje! santa e tan encantada
como su un luna diminuinte, infestada
par un fem criante per se demon amada!

E de esta profonda, bolinte con turba sin sesa,
como esta tera ia respira dur e densa,
un fonte grande ia es subita forsada:
entre se rompe rapida e dui disturbada,
fratos enorme salta como graniza rebondinte,
o gran paliosa su la flajelo de la bator:
e entre esta rocas dansante aora e sempre,
lo lansa subita a supra la rio santa.

Sinco milias vagante con moves serpente
tra vales de bosces, la rio santa core,
e alora ateni la cavones infinita,
e afonda tumultosa en un mar sin viventes:
e entre esta tumulta Kubla oia de distante
la predise de gera par voses antica!

La ombra de la palasio de plaser
flota a media de la ondas;
Asi es escutada la mesuras miscada
de la fonte e la cavones.
Lo ia es un mervelia de construi strana,
un palasio de plaser con cavas de jela!

Un fem con un dulsimer
me ia vide en un sonia:
Un fem de Abisinia,
e sur se dulsimer el toca,
cantante de monte Abora.

Si me ta pote revive en me
se simfonia e canta,
lo ta gania per me tan deleta profonda,
acel musica forte e longa,
ce me ta construi acel palasio en aira,
la palasio solosa! la cavas de jela!

E tota ci escuta ta vide los ala,
e tota ta cria, Averti! Averti!
se oios lampinte, se capeles flotante!
Texe un sirculo a tre veses sirca el,
e clui tu oios con teme santa,
car el ia come rosio de miel,
e ia bevi la lete de paradiso.
Ezra Taft Benson

**Ezra Taft Benson** ia es la presidente des-tre de la Eglesa de Jesus Cristo de la Santas de la Dias Ultima.
Caldi global

**Caldi global** es un aumenta oservada en un periodo de tempo de la temperatur promedia de la clima de la Tera, un aspeta de cambia de clima mostrada par mesuras de temperatur e par efetos multiple de la caldi. An si periodo jelojial pasada ia esperia ance episodios de caldi, la terma comun refere a la aumenta, oservada e continuante, de temperatures promedia de aria e mar de 1900, causada xef par emetes de gases invernerial en la economia industrial moderna.
Multe de la cambias oservada de la desenio 1950 es sin presedente en la arcivo strumental de temperatures, e en la arcivos de proxi, paleo-climal e istorial, de la cambia de clima en miles o miliones de anos.
Copula (gramatica)

En linguistica, un **copula** es un parola usada per lia la sujeto de un frase con un completinte. La copula e la completinte combinada opera como la predica de la frase. La copula es comun un verbo o un parola verbin, ma esta no es la caso universal.

Ave tre usas comun per la copula:
*Identia: "Me vole *es me mesma*." "Cuando la area ante la para-rio pleni, el *va es un lago*." "La stela de matina *es la stela de sera*." "Xicos va *es xicos*."
*Membria de un clase: "El debe *es un dotor*." "Canes *es carnivores*." "Moscva *es un site grande*".
*Cualias: "Esce la casa *va es sufisinte grande*?" "La gal fema *es prosima* a la gal mas." "Me va *es fatigada* pos core."

La plu de linguas ave un copula major simil a la parola "es" en **elefen**, e el pote es cambiada per tempo, moda, aspeta, persones, etc, como otra verbos. Otra parolas cual opera simil inclui "deveni", "senti", e "pare".

En linguas polisintesal como inuit, la copula es comun un afisa cual causa ce un nom ata plu como un verbo.

La copula es asente en multe linguas, comun en situas spesial:
*Con un completinte ajetival (pe creol aitian, xines, melaiu, indonesian);
*En la tempo presente (pe rusce, ivri, arabi, magiar, cetxua);
*Con un sujeto de person tre (pe magiar, cetxua).

En la linguas xines, e states e cualias es espreseda jeneral con verbos de state con no nesesa per un copula, per esemplo, en putong, "es fatiga" (累 *lèi*), "es fame" (饿 *è*), "es a (un loca)" (在 *zài*), "es stupida" (笨 *bèn*), etc. Esta verbos es normal presededa par un averbo como 很 *hěn* ("multe") or 不 *bù* ("no"). Pote ave ance simple un pronom e verbo, pe 我饿。 *wǒ è* (me es fama). Sola frases con un nom como completinte, como "esta es me sore", usa la verbo "es": 是 *shì*.

En la linguas su, como dacota, cuasi tota parolas, incluinte ajetivos e nomes, pote ave un strutur verbal. Per esemplo, *wičháša* es la parola per "om" e per "el-es-un-om". Ma la usa de *héčha* ("es") es plu comun, pe *wičháša héčha* ("el es un om").
Bauhaus

**Bauhaus** (o, plu completa, Staatliches Bauhaus) ia es un scola en Deutxland cual combina artisania e la artes clasica, e ia es famosa per la filosofia de desinia cual lo promove e ensenia. lo ia opera de 1919 a 1933. La nom es deutx per "casa de construi". La scola ia es fundida par Walter Gropius en Weimar. La idea fundal ia es ce arte, artisania, e arciteta ta es integrada. La stilo de bauhaus ia deveni un de stilos la plu influente en desinia e arciteta moderna, e ia ave un influe forte a developas seguente en arte, arciteta, desinia grafica, desinia de internas, desinia industrial, e tipografia. La scola ia esiste en tre sites deutx (Weimar de 1919 a 1925, Dessau de 1925 a 1932, e Berlin de 1930 a 1933) es ia es governada par tre diretores-arcitetas: Walter Gropius (1919 a 1928), Hannes Meyer (1928 a 1930), e Ludwig Mies van der Rohe (1930 a 1933). La scola ia es cluida par sua dirijores en 1933, su la presa de la governa nazi.
Indogermanisches Etymologisches Wörterbuch

La ***Indogermanisches Etymologisches Wörterbuch*** es un disionario etimolojial de indo-european, scriveda par la rexercor txesce Julius Pokorny e publicida en 1959. Lo es un obra de moda pasada, ma car no otra esiste sur esta tema, lo es ancora usada par rexercores de linguas indo-european.

## Bibliografia
* Pokorny, J (1969): *Indogermanisches Etymologisches Wörterbuch*. French & European Publications. ISBN 0-8288-6602-3
* Pokorny, J (2002): *Indogermanisches Etymologisches Wörterbuch*. Francke (4ª ed.). ISBN 3-7720-0947-6

## Lias esterna
*''Indogermanisches etymologisches Wörterbuch'' - Julius Pokorny
*''Indogermanisches Wörterbuch'' - Gerhard Köbler
Philadelphia, Pennsylvania

**Philadelphia** (pronunsiada *filadelfia*) es la site la plu grande de Pennsylvania.

La nome sinifia "Ama de frates".

La maior es sr Michael Nutter (Democrat).
Surealisme

**Surealisme** es un move cultural ci ia comensa en la anios 1920 temprana, e es conoseda par sua obras de arte vidable e sua scrivedas. La artistes ia depinta senas nonlojical con esatia fotografial, ia crea  viventes strana de ojetos dial e ia developa tecnicas de depinta cual ia permete la nonconsensia espresa se.
Apostoles

La des-du **apostoles** ia es la prima seguores de Jesus Cristo, ci ia es donada la taxe de trae la mesaje de Jesus a la mundo.

* Simon, e plu tarde Petro (ance Cefas)
* Andrea
* Jacobo (o Iacobo)
* Joan (o Iohan)
* Filipo
* Bartolomaio
* Tomas (ance Juda, ma no Juda Iscariote)
* Mateo
* Jacobo la minor 
* Simon de Canan
* Tadaio
* Juda Iscariote (o Iehuda)

Pos la mori de Jesus, e pos cuando Juda Iscariote (ci condui la soldata a Jesus per aresta el) mata se, Matia deveni la apostol desdu.  Plu tarde, otra apostoles trae la relijio nova a otra partes de la mundo, incluinte la plu influente, Paul de Tarso.
Futurisme

La **futurisme** (italian: *Futurismo*) ia es un promove artal e sosial cual ia orijina en la sentenio 10 temprana en Italia. Lo ia asentua rapidia, tecnolojia, jovenia e violentia, e ojetos como la auto, la avion e la site industrial.
Polinesia

**Polinesia** (de la elinica: πολύς multe, νῆσος isola) es la plu grande parte de la isolas de la Pasifica, incluinte un area triangula con se puntas a Hauaii, Zeland Nova, e Rapa Nui ("Isola Pascual"), e con un cultur ce veni orijinal de la isolas de Viti, Samoa, e Tonga. La popla de esta cultur comensa migra en tota dirijes sirca 300 ec, e ia ariva a Rapa Nui sirca 300 ec, a Hauaii sirca 400 ec, e a Zeland Nova sirca 1000 ec. Los ia descovre America Sude sentos anios ante la Europeanes, e alga de los vade ance versa la isolas de Melanesia e Micronesia.

Polinesia inclui:

*Samoa American
*Isolas Cook
*Polinesia Franses
*Hawaii
*Niue
*Pitcairn
*Rapa Nui
*Samoa
*Tocelau
*Tonga
*Tuvalu
*Wallis e Futuna

Nota bon: Ciribati, un nasion con isolas major en Micronesia, ance inclui isolas en Polinesia: Rawaki (Isolas de Fenix) e la plu de la Isolas de la Linea, incluinte Cirimati (Isola Natal).
Bombarda stratejial

La **bombarda stratejial** es un stratejia militar usada en un gera intera con la ojeto de defeta la enemi destruinte sua moral o sua capasia economial de produi e transporta material a la teatros de operas militar, o ambos. Lo es un ataca organizada e esecutada de forma sistemosa de la aira cual pote usa bombadores stratejial entre otras.

## Autofida de la enemi e bombi per terori
Un de la ojetos de gera es descoraji la enemi; frontinte mori e destrui continuante ta fa la vista de pas o sede preferable. La proposante de bombarda stratejial entre la geras mundal, como la Jeneral Douhet, ia espeta ce atacas direta a sidades de la enemi par bombadores stratejial ta gida a un colasa rapida de la autofida sivil, con intende ce la presa political de atenta la pas ta gida a un conclui rapida. Cuando esta atacas ia es usada en la anos 1930 en la gera interna espaniol e la gera jonguo-nion du ia es nonproduosa. Comentores ia oserva ce la fali e alga fortes de aira, como la Luftwaffe, ia consentra sua fortias en suporta direta de soldatos.
Semiotica

**Semiotica** es la studia de sinia e simboles, de sua usa e interprete e de comunica sinifiosa. Esta inclui la studia de indica, identifia, simili, analojia, alegoria, metonimia, metafor, simbolisme e comunica.

La tradision de semiotica esplora la studia de sinias e simboles como un parte sinifiosa de comunica. No como linguistica, semiotica studia ance sistemes de simboles nonlingual.

On vide semiotica como avente dimensiones antropolojial importante, pd, la novelor Umberto Eco ia proposa ce tota fenomeno cultural ta pote es studiada como comunica.
Narcolesia

**Narcolesia** es un maladia cronica de dormi (disomnia) marcada par tro multe dormosia en la matina e posmedia. La person esperia fatiga estrema e adormi a veses nonconveninte, como a labora o scola. Narcolesicas esperia comun dormi disturbada en la note ance, a alga veses confusada con insomnia. Cuando los adormi, los entra la stadio de REM ("move acaso de oios") en min ce 10 minutos, do la plu de persones no entra lo asta plu ce 30 minutos.

Un otra sintom de narcolesia es cataplesia, un debilia musculal subita ativida par emosias forte. La debilia pote es peti, con un pende de musculos de la fas, mandibula, testa, o jenos, o grande, con cade completa. la parla e vide es disturbada, ma oia e consensia resta normal. En casos rara, la corpo deveni paraliseda e la musculos deveni rijida.

Narcolesia es un maladia neurolojial, e no es causada par maladias mental o psicolojial. Lo es probable la resulta de un combina de jenetica e la ambiente, posable como un viro.
Sotavento

**Sotavento** es la grupo de isolas la plu sude en Capo Verde. El es composada de cuatro isolas: Maio, Brava, Fogo e Santiago. Maio es locada en la esta, e es plata con deserto. Ma la otra tre es formada par volcanisme, e es la isolas prima abitada en Capo Verde.
Universia de Manas

La **Universia de Manas** es un universia cual ia es instituida seguente un acorda entre la governas de Turcia e Cirgistan re la institui de la "Universia de Manas" turces cirgiz en la capital, Bixcec.

## Lias esterna
* Loca ueb ofisial
* Biblioteca Sentral de la Universia de Manas
* Jornales siensal de la Universia de Manas
Universia de Asia Sentral

La **Universia de Asia Sentral** es un universia con tre vilas de universia en Khorog (Tadjicistan), Naryn (Cirgistan) e Teceli (Cazacstan). Lo ia es fundida en 2000.
Universia de La Studias Umana de Bixcec

La **Universia de La Studias Umana de Bixcec** es un universia locada en Bixcec, la capital de Cirgistan.

## Istoria
La universia ia es instituida en 1979 cuando la pais ancora ia es parte de la Uni Soviet. La 17 junio 1992 ia es cambiada a la Instituida Statal de Linguas e Siensas Umana. Seguente un anunsia de la governa cirgiz merjinte, la universia ia es reinstituida en 1994.

## Strutur
La universia ofre cursos pregraduada e posgraduada.

## Lias esterna
* Loca ueb ofisial
Sinagoga antica de Duxanbe

La **sinagoga de Duxanbe** (oji conoseda como **Sinagoga antica de Duxanbe**) ia es construida en Duxanbe, la site capital de Tadjicistan, en un de la visinerias iudi cual ia esiste en la site en la sentenio 19. La sinagoga ia es destruida en junio 2008.
Museo Nasional de Tadjicistan

La **Museo Nasional de Tadjicistan** es un museo en Duxanbe, Tadjicistan. Lo ia es instituida la 12 agosto 1934.
Lampa de lava

Un **lampa de lava** es un spesie de lampa decorante. Lo es un botela de vitro cual conteni un licuida clar e alga gotones de sira colorida.

Un bulbo incandesente su la botela cambia la densia de la sira. Cuando, a un momento acaso, un goton deveni min densa ca la licuida, lo asende lenta. A la culmina, lo deveni plu fria, se densia crese denova, e lo desende. Un spiral de filo metal en la funda de la botela rompe la tensa surfasal e permete la recombina de la sira pos desende.
Colera

**Colera** es un infeta de la intestin magra par alga tipos de la bateria *[[Vibrio cholerae]]*. Sintomes pote varia de no cosa, a debil, a sever. La sintom clasica es cuantias grande de diarea acuosa cual dura per alga dias. Vomita e crampos musculal pote ance aveni. La diarea pote es tan sever ce en oras lo causa desidrata sever e nonecuilibra de eletrolitos. Esta pote resulta en oios afondada, pel fria, elasticia diminuida de la pel, e la plieta de la manos e pedes. Desidrata pote causa ce la pel deveni bluin. Sintomes comensa entre du oras e sinco dias pos esposa.

Alga tipos de *Vibrio cholerae* causa colera, con alga de los produinte maladias plu sever ca otras. Lo sperde xef par acua nonsecur e comeda nonsecur cual ia es contaminada con fece umana conteninte la bateria. Moluscos sucoceda es un fonte comun. Umanas es la sola ospitor conoseda per la bateria. Fatores de risca per la maladia inclui ijenia povre, acua bevable nonsufisinte, e povria. On pote diagnose colera par un proba de fece, o un proba rapida de basteta, an si la proba de basteta es min esata.

Metodos de preveni colera inclui ijenia bonida e asede a acua limpa. Vasines contra colera cual on dona par la boca furni un proteje asetable per sirca ses menses, e dona la benefica ajuntada de proteje contra un otra tipo de diarea causada par E. coli. Persones ci survive un episodio de colera ave un imunia de dura longa per a la min tre anios (la periodo probada).

La trata prima per individuas afetada es sales de reidrata bocal, la recambia de licuidas e eletrolitos par usa solves pico dulse e salosa. Solves fundida sur ris es prefereda. En enfantes, on ia trova ance ce la ajunta de zinco boni la resultas. En casos sever, on pote nesesa licuidas intravenal, e antimicrobiales pote es beneficante. La eleje de antimicrobial es aidada par probas de sensosia a antimicrobiales.

On estima ce colera continua afeta 3 a 5 milion persones tra la mundo e causa 28 800 a 130 000 moris per anio. Asta oji, sete pandemicas de colera ia aveni en la mundo developante, con la plu resente comensante en 1961, e continuante oji. La maladia es rara en paises rica, e afeta enfantes la plu sever. Colera aveni como ambos epidemicas e cronica en alga rejiones. Rejiones con un risca continuante de la maladia inclui Africa e Asia sude-este. La risca de mori entre los afetada es usual min ca 5%, con trata bonida, ma pote es tan alta como 50% sin tal asede a trata. Descrives de colera es trovada tan temprana como la sentenio 5 AEC en sanscrito. En Europa, colera ia es un terma inisial usada per descrive cualce tipo de gastroenterite, e no ia es usada per esta maladia asta la temprana de la sentenio 19. La studia de colera en England par John Snow entre 1849 e 1854 ia gida a avansas sinifiante en la campo de epidemiolojia par causa de sua intuis sur la transmete par acua contaminada, e un mapa de la mesma ia es la caso rejistrada prima de trasa epidemiolojial.
Isola de dejetadas de la Mar Pasifica

La **isola de dejetadas de la Mar Pasifica** es un jira de detritos maral en la sentro de la Mar Pasifica norde descovreda entre 1985 e 1988. Lo es locada entre 135°U e 35°N a 42°N. La colie de plastica flotante entre Hawaii e California estende sur un area nondeterminada variante seguente la grado de consentra de plastica usada per defini la area afetada.
Menonitisme

**Menonitisme** es un ramo de cristianisme anabatiste. Sua nom veni de Menno Simons. La menonitas es conoseda par sua luta contra la violentia e gera. Los ave plu ca du milion membros e es distribuida xef en Canada e la SUA, ma ance en nasiones variosa de Africa e America Sude.
Anabatisme amix

**Anabatisme amix** es un varia de anabatisme multe tradisional, derivada de la anabatistes de Suiz. La seta es prosima relatada a la menonitas, ma es distinguida de los par un asentua estrema a sua evita de tecnolojia moderna. La istoria de la eglesa amix ia comensa con un fende entre membros de anabatistes suiz e alsasian en 1693, conduida par Jakob Ammann.

Los es notada per sua modo de vive simple, vestes simple, e la usa de caros e vagones traeda par cavalos, e prefere labora como cultivores. Car la amix ia esperia odia e prejudi en Europa, multe ia migra a America Norde, spesial Pennsylvania. Los abita ala e en areas campanial en otra statos, an oji, ma nun pote es trovada en Europa.
Anabatisme huterita

La **huteritas** es un ramo de la move de anabatisme comunial cual, como la amix e la menonitas, deriva de la Reforma Radical de la sententio 16. La fundor, Jakob Hutter, coraji la crea de comunias comensante en 1528. Pos sua mori en 1536, la credes de la huteritas, spesial la vive en un comunia de benes e pasifisme asoluta, ia resulta en sentos de anios de diaspora en multe nasiones. Los ia comensa migra tra Europa sentral e este. Cuasi estinguida par la sentenios 18 e 19, los ia trova un abitua nova en America Norde. Tra 130 anios, sua popla ia crese de 400 a sirca 45,000. Oji la plu de uteritas vive en Canada ueste e la planos norde de la SUA.
Avion

Un **avion** es un macina cual pote vola par la usa de alas rijida. Los es propulsada par motores con elicas o par motores de jeta. Lo pote inclui ance los cual es propulsada par rocetos.

Aviones es produida de tipos diversa per masimi sua usa: aviones militar, sivil e esperimental.
* Militar: Cualce avion usada par fortes militar, usada per combate o transporta militar
* Sivil: Los inclui la tipos comersial e jeneral, e es usada per transporta persones o carga.
* Esperimental: Aviones desiniada e construida per esamina tecnolojias nova.
Xecerisme

**Xecerisme**, o la "Sosia Unida de Credores de la Apare Du de Cristo", es un seto cristian fundida en la sentenio 18 en England. Los ia crede ce Jesus Cristo va reapare en la futur prosima ("milenialisme"). Los ia reseta la nom "shakers" (engles per secutores, de sua condui estasiante en sua rituos de adora. Tan temprana como 1747, femes ia oteni roles xef en la seto, notable Jane Wardley, Madre Ann Lee, and Madre Lucy Wright. La xeceres ia migra a America colonial, con colonias en Monte Lebanon en New York. Los ia ave un modo de vive comunial, pasiste, e asteninte, con egalia de la sesos. Los ia es ance conoseda per sua mobilas e arciteta.
Arcivo de Cambridge (medieval)

La **Arcivo de Cambridge**, ance conoseda como *Tarʾīkh Jazīrat Ṣiqilliya* ("Istoria de la Isola de Sisilia"), es un arcivo anonim medieval cual descrive la isola de la anio 827 a 965. Lo es la arcivo sisilian nativa de la Amiria de Sisilia e ia es scriveda de la punto de vista de un sisilian cristian de la sentenio 10 o 11.

## Editas
* In *Biblioteca arabo-sicula*, 2nd revised edition, U. Rizzitano, A. Borruso, M. Cassarino and A. De Simone (eds.), 2 vols and appendix, Palermo 1982. vol. 1, pp. 277–93.
* In *Biblioteca arabo-sicula*, 2nd revised edition, M. Amari and U. Rizzitano (eds.), 2 vols, Palermo 1987–88. vol. 1, pp. 190–203.
Catedral de Reims

**Nosa Seniora de Reims** es un catedral catolica en Reims, Frans. Lo es la seja de la Arcibispia de Reims, do la res de Frans ia es coronida. La catedral ia sustitui per la eglesa plu vea, destruida par un foco en 1211, cual ia es construida en la loca de la basilica do Clovis ia es batizada par San Remi, bispo de Reims, en 496. La strutur orijinal ia es construida sur alga banios roman.
Asteca

La **astecas** es un etnica orijinal en Mexico sentral. Los parla nauatl e ia governa partes grande del 12 de mayo. Son de   Mesoamerica de la sentenios 14 a 16. La parolas en nauatl *aztecatl* [asˈtekat͡ɬ] (en singular) e *aztecah* [asˈtekaʔ] (en plural) sinifia "la popla de Aztlan", un loca mitolojial per la cultur asteca de la epoca, e a pos adotada par la mexicas, la desendentes de la astecas en Mexico oji.
Antonio Maria Ciocchi del Monte

*Sua eselentia* **Antonio Maria Ciocchi del Monte** (m. 20. setembre 1533) ia es un cardinal en la Eglesa Catolica. El ia es asosiada con la curia roman.

El ia es la bispo minor de la site de Castello (1503-1506), la arcibispo de Manfredonia (1506-1509), la bispo de Pavia (1509-1516), e la bispo de Novara (1516-1525).

El ia es elejeda cardinal en marto 1511 par la pape Julio II.
Sportes de Canada

**Sporte en Canada** consiste en juas variosa. La esportes la plu comun es hoci de jelo, lacros, futbal, bascetbal, curling e basebal, esente, en ordina, hoci de jelo e lacros la sporte ofisial de hiverno e estate.

## Futbal canadian
Lo ave 8 ecipos e la saison vade de junio a novembre.

*Lions de C.B. (Vancouver)
*Roughriders de Saskatchewan (Regina)
*Stampede (*Stamps*) de Calgary
*Escimos de Edmonton (uest)
*Blue Bombers de Winnipeg
*Cats-Tigres de  Hamilton
*Argonautes de Toronto
*Alouettes de Montréal (La sola ecipo bilingual)

## Liga nasional de [[hoci de jelo]]
*Canucks de Vancouver
*Oilers de Edmonton
*Flamas de Calgary
*Jets de Winnipeg
*Toronto
*Senators/Sénateurs de Ottawa
*Canadiens de Montréal

## Curling
Importada de Scotland.

## Lacrosse
Inventada par la Irocuoi.
Isola Ellesmere

**Isola Ellesmere** (Engles: *Ellesmere Island*, Frans: *Île d'Ellesmere*, Inuit: *Umingmak Nuna* ("pais de la boves muscosa") es un isola en Nunavut, Canada. La bases de rexerca Eureka e Alert es en la Isola Ellesmere.
Bove muscosa

La **bove muscosa** (*Ovibos moschatus*; en Inuktitut: ᐅᒥᖕᒪᒃ, umingmak, "la barbida") es un mamal con ungulas de la artica de la familia de boves, notada per sua pelo densa e per la odor forte emeteda par mases entre la saison de corte per atrae femas, pd musco. La boves muscosa abita xef en Gronland e Nunavut e la Teritorios Norde-Ueste de Canada, con manadas peti en Alaska, yukon, Scandinavia, e Sibir.
Fransisco (pape)

**Fransisco** (17 desembre 1936 – 21 april 2025) ia es elejeda Pape en 2013. El ia es de Buenos Aires en Arjentina e ia es comun nomida "la Pape de la popla povre". Cuando el ia es arcibispo en Arjentina, el ia demanda ce la jenerales cual ia controla Arjentina alora ce los condui se en un modo cristian. El ia prendi sua nom de San Fransis de Assisi.

El ia es un seguor de la ecipo de futbal de Buenos Aires, San Lorenzo.
Sistem limbica

La **sistem limbica** es un parte de la serebro, a la interna de la cortex serebral e a la esterna de la talamo. Esta sistem es importante per emosia e aprenda.
Crise de segue

La **crise de segue** en la Promove de la Santas de la Dias Ultima ia aveni pos la mori violente de la fundor de la move, Joseph Smith Jr. en 27 junio 1844.

En ses menses por la mori de Smith, varia persones ia compete per ave sua rol. La omes xef per ave esta rol ia es Sidney Rigdon, Brigham Young, e James Strang. La plu parte de la Santas de la Dias Ultima ia eleje segue a Brigham Young ma multa eglesias peti ia emerji de la crise de segue. 

## Eglesias pos la crise de segue
La eglesias xef pos la crise de segue es:
* Eglesa de Jesus Cristo de la Santas de la Dias Ultima.
* Comunia de Cristo
Batalia de la Rio Crooked

La **Batalia de la Rio Crooked** ia es un scaramuxa entre las forsas mormonistes e la militia statal de Missouri. Un de la batalias xef de la Gerra Mormoniste de Missouri de 1838, la gera fini con la esclui de 
la mormonistes de Missouri.
Eglesia Aveniste de la Dia Sete

La **Eglesia Aveniste de la Dia Sete** es un ramo cristianiste basada en la Biblia ce oserva la sabado, la dia sete orijinal de la semana cristianiste, e se asentua en la Veni Du de Jesus Cristo. En maio 2007, el ia es la 12 plu grande ramo relijios en la mundo. Entre se fundores es Ellen G. White.
Placas de oro

Seguente la crede de la Santas de la Dias Ultima, la **placas de oro** (ance nomida la Biblia de oro) es un fonte de cual Joseph Smith Jr. ia tradui la Libro de Mormon, un testo santa per la fida.
Catedral de Milano

La **Catedral de Milano** en Milano, Italia es la seja de la Arcibispia de Milano, oji governada par la cardinal Angelo Scola. La catedral gotica ia es construida en 6 sentenios. Lo es la eglesa la plu grande en Italia e la catedral tre de la plu grandes en la mundo. La orijinal strutur ia es comensada en 1386, e la final boni ia es en 1965.
Anacleto

**Papa Anacleto** (latina *Anacletus*) ia es la papa numero 3 de la Eglesa Catolica sirca 79 – sirca 92, seguente Lino (pape), e presedente Clemente 1. El ia mori sirca 92.